b'\n_START_ARTICLE_\nDeklica Delfina\n_START_SECTION_\nO avtorici\n_START_PARAGRAPH_\nKristina Brenk se je rodila 22. oktobra 1911 v Horjulu. Je pisateljica, prevajalka, urednica in dramati\xc4\x8darka, ki je prejela \xc5\xa1tevilne nagrade in priznanja. 9. maja 2007 je postala \xc4\x8dastna me\xc5\xa1\xc4\x8danka Ljubljane._NEWLINE_Umrla je 20. novembra 2009 v Ljubljani.\n_START_SECTION_\nPredstavitev literarnega lika\n_START_PARAGRAPH_\nDelfina je neprevidno stekla \xc4\x8dez cesto in zbije jo avto. Nato se odvije fantasti\xc4\x8dno potovanje v spremstvu lisice Zvitorepke. Ko Delfina prehodi vseh sedem poti svojih \xc5\xbeelja, se prebudi in vrne k dru\xc5\xbeini._NEWLINE_Kot tipi\xc4\x8dna deklica Delfina uboga star\xc5\xa1e, rada nabira ro\xc5\xbee, po ve\xc4\x8derji \xc5\xa1e no\xc4\x8de takoj spat, je vesela, skromna in navezana na babico. Delfina je miroljubna deklica in nikomur ne privo\xc5\xa1\xc4\x8di \xc5\xbealega. Boji se ostati sama in hoditi po neznanih poteh. Nekaterih dogodkov, ki se zgodijo na poti z lisico Zvitorepko, si deklica ne zna pojasniti. Nenazadnje je le otrok. Ve\xc4\x8dkrat ob\xc4\x8duti nemir, saj ne ve, kam jo pelje pot, kje so zlata vrata in koga tako silno pogre\xc5\xa1a. Ne mara nevednosti. Nenavaden klju\xc4\x8d je simbol pri\xc4\x8dakovanja, ne\xc4\x8desa novega, izpolnitve \xc5\xbeelje.\n_START_SECTION_\nUmestitev literarnega lika v zgodbo\n_START_PARAGRAPH_\nKo Delfina ste\xc4\x8de \xc4\x8dez cesto, jo povozi avto. Zbudi se z zlatim klju\xc4\x8dkom na veri\xc5\xbeici okoli vratu. Ne ve, kateri dan je, niti kateri del dneva je. Sre\xc4\x8da lisico, ki ji pove, da je ponedeljkovo jutro ter da se ji bo pridru\xc5\xbeila na poti v Delfinski zaliv. Zvitorepka deklici zagotovi, da bo na neznani poti v zaliv pazila nanjo. Delfina opa\xc5\xbea, da so se za\xc4\x8dele dogajati \xc4\x8dudne re\xc4\x8di: ves \xc4\x8das se pojavljajo novi in novi predmeti, nato pa \xc5\xa1e ugotovi, da lisica zna brati misli. Pot po Ponedeljkovi cesti ju je vodila do partizana, s katerim sta ve\xc4\x8derjali, lisica pa je pripovedovala zgodbe. Torkova cesta je bila ozka in obrobljena z jasminovimi grmi\xc4\x8di. Lisica in deklica sta sre\xc4\x8dali de\xc4\x8dka Najden\xc4\x8dka, ki je iskal brata Izgubljen\xc4\x8dka. Sredina cesta je bila pisana in tlakovana s sladkor\xc4\x8dki. Popotnici sta sre\xc4\x8dali ma\xc4\x8dko Brezdomko, s katero so se skupaj odpravile na pot k Muci Copatarici. Delfina se je medtem ves \xc4\x8das spra\xc5\xa1evala, kaj je za zlatimi vrati, ki jih odklepa njen klju\xc4\x8dek. Ve namre\xc4\x8d, da je tam nekaj, kar mo\xc4\x8dno pogre\xc5\xa1a, a se ne more spomniti, kaj bi to bilo. \xc4\x8cetrtkova cesta je takoj za li\xc4\x8dno hi\xc5\xa1ko Muce Copatarice zavila v gozd. Pokrita je bila z listjem in iglicami. Delfina se je razveselila, da bo lahko delala \xc5\xa1opke iz praproti. Govorila je o svoji babici in bila je sre\xc4\x8dna. Ob drevesu Brezimena sta lisica in deklica sre\xc4\x8dali de\xc4\x8dka s starim pastirskim klobukom. Petkova pot je bila zasne\xc5\xbeena. Lisica je iz \xc4\x8dude\xc5\xbene torbe izvlekla \xc5\xa1korenj\xc4\x8dke za Delfino in zase. Delfini se je zdelo, da se ji nekam mudi, a ni vedela kam. Zvitorepka je pripovedovala o pobratimstvu z volkom, ki jo je ukanil, ko mu je \xc5\xbeelela pomagati pri iskanju hrane. Kmalu sta pred sabo res ugledali starega in utrujenega volka. Skupaj so \xc5\xa1li do lesene ko\xc4\x8de, kjer je \xc5\xbeivel godec. Lisici se je sanjalo, da se bo v nedeljo zgodilo nekaj lepega. V soboto sta Delfina in Zvitorepka pri\xc5\xa1li do \xc5\xbeelezni\xc5\xa1ke postaje in se vkrcali na majhen vlak. Delfini se je sanjalo, da je izgubila neprecenljivi zlati klju\xc4\x8d. Lisica in deklica sta se odpravili po samotni Nedeljski stezi. Hodili sta proti mavrici, v daljavi pa se je \xc5\xbee videl Delfinski zaliv. Nasproti jima je pri\xc5\xa1el lepo oble\xc4\x8den lisjak. Lisica in lisjak sta se zapletla v pogovor in Delfina je ugotovila, da mora sama naprej po svoji poti. Poslovi se od prijateljice. Deklica je stopala proti belemu delfinu in mu sedla na hrbet. Odpeljal jo je proti neznani svetlobi, naravnost do velikanskih zlatih vrat. Delfina je pogledala skozi klju\xc4\x8davnico in zavriskala od sre\xc4\x8de. Videla je mamo, ki je sedela na stolu in ihtela, bratca ter o\xc4\x8deta. Vdela je klju\xc4\x8d in odklenila vrata. Poklicala je mamo, ki jo je dr\xc5\xbeala v naro\xc4\x8dju. Mati je bila presre\xc4\x8dna, da se je Delfina prebudila. Deklica ji je obljubila, da bo pri pre\xc4\x8dkanju ceste v bodo\xc4\x8de bolj previdna.\n_START_SECTION_\nAnaliza pripovedi\n_START_PARAGRAPH_\nTema: prometna nesre\xc4\x8da, po\xc5\xa1kodba._NEWLINE_Deklica Delfina in lisica Zvitorepka je obse\xc5\xbena fantasti\xc4\x8dna pripoved. Osrednji literarni lik je otrok - deklica Delfina. Dogajanje se odvija na dveh med seboj lo\xc4\x8denih ravneh \xe2\x80\x93 realni in fantasti\xc4\x8dni. Sestava pripovedi je dvodimenzionalna. Povod za popotovanje v fantasti\xc4\x8dni svet je po\xc5\xa1kodba. Opazen je vzorec home \xe2\x80\x93 away \xe2\x80\x93 home: otro\xc5\xa1ki literarni lik Delfina se iz realnosti preseli v fantasti\xc4\x8dni svet in se v sklepu dogajanja spet vrne v realnost - v varno resni\xc4\x8dnost doma\xc4\x8dega dru\xc5\xbeinskega okolja. Deklica na svoji poti sre\xc4\x8duje splo\xc5\xa1no znane literarne like iz priljubljenih pravljic in pripovedk, ki jih pozna vsak otrok, in vpleta v pripoved verze iz znanih ljudskih otro\xc5\xa1kih pesmi ter modrosti iz slovenskih pregovorov. Kot prava poznavalka pregovorov se izka\xc5\xbee dekli\xc4\x8dina spremljevalka lisica Zvitorepka. Pomemben je tudi lik babice, na katero Delfina v fantasti\xc4\x8dnem svetu ve\xc4\x8dkrat pomisli. Babice se spominja kot prijazne in modre \xc5\xbeenice.'